Den 6. februar 2019 modtog Nordjylland Politi en alvorlig anmeldelse fra Aalborg Katedralskole. Anmeldelsen gik på, at skolen havde modtaget trusler rettet mod både Aalborg Katedralskole og en navngiven ansat på skolen. - Truslerne var anonyme, og den slags ser politiet med stor alvor på – så vi indledte øjeblikkeligt en efterforskning af sagen, siger lederen af politiets efterforskning, vicepolitiinspektør Frank Olsen. Det førte til, at Nordjyllands Politi den 13. februar kunne foretage anholdelse af en 18-årig mand, der er elev på gymnasiet. Han er sigtet for at have skrevet en række trusler via et elektronisk skoleblad. Ved et grundlovsforhør den 14. februar blev den 18-årige mand varetægtsfængslet. - Vi har sigtet ham for at fremsætte trusler mod selve katedralskolen og en person tilknyttet skolen. Han erkender, at han har skrevet det, men at det var for sjov, forklarer Frank Olsen. Frank Olsen understreger, at politiet ser med stor alvor på sådanne anmeldelser. - For det vil jo altid vække bekymring, når der dukker anonyme trusler op. Nu færdiggør vi vores efterforskning, og så bliver sagen derefter overdraget til anklagemyndigheden, siger Frank Olsen. Den unge mand er fængslet frem til 28. februar.

Referat:
En 18-årig mand er blevet varetægtsfængslet for at have fremsat trusler mod Aalborg Katedralskole.